Twee Egiptenare verdink van moord in GrabouwArgieffoto (Foto: Tracey Adams/African News Agency/ANA) Twee mans van Egipte, 33 en 34 jaar oud, is in hegtenis geneem in verband met die verdwyning en moord in Maart 2023 op ŉ voormalige sakevennoot, ook van Egipte. Lt.genl. Thembisile Patekile, provinsiale polisiekommissaris in die Wes-Kaap, het die inhegtenisneming verwelkom. Die twee mans het Dinsdag in die Grabouw-landdroshof verskyn. Hulle is verlede week onderskeidelik in Grabouw en Queenstown in die Oos-Kaap in hegtenis geneem. Lt.kol. Malcolm Pojie, woordvoerder van die polisie, sê die twee mans het in die hof verskyn op aanklag van ontvoering en moord. “Die saak is tot 13 April uitgestel. Hulle bly in aanhouding. Die saak is oorgeplaas na die Mitchell’s Plain-landdroshof.” ŉ Voorlopige ondersoek het onthul dat die beskuldigdes die slagoffer, Saeed Mansour, op 31 Maart 2023 by sy werksplek besoek het. Hulle het aangevoer dat hy ŉ bedrag kontant van hul wins verduister het. Hulle het hom in ŉ motor geboender en met hom weggery. Mansour is later as vermis aangemeld en die polisie het ŉ saak van ontvoering ondersoek. “Die ondersoek het die span na Grabouw gelei waar hulle op 4 April een van die verdagtes in hegtenis geneem het. Die tweede persoon is op 7 April in Queenstown in hegtenis geneem.” Een van die beskuldigdes het sy samewerking gegee en inligting aan die polisie verskaf waar Mansour se liggaam begrawe is. Sy liggaam is in ‘n vlak graf naby Baden Powellrylaan in Mitchell’s Plain opgespoor. Die bestuur van die provinsiale polisie het die taakspan geloof vir hul werk.